**Tájékoztató a szakképesítő bizonyítványmásodlat kiállításáról**

**Bizonyítványmásodlatot engedélyezett, sorszámozott bizonyítványnyomtatványon nem lehet kiállítani.**

A **2010.01.29-ét megelőző időszakban** kiállított szakképesítő bizonyítványokról kérelemre – a törzslap alapján a vizsgaszervező, illetve ha a vizsgaszervező jogutód nélkül megszűnt vagy a vizsgaszervező iratai megsemmisültek, a kiállító vizsgaszervező székhelye szerint illetékes főjegyző állít ki bizonyítványmásodlatot. *[20/2007. (V. 21.) SZMM rendelet 32. § (7); 26/2001. (VII. 27.) OM rendelet 37. § (6)]*

**Törzslap hiányában** a bizonyítvány megszerzését és tartalmát igazoló közokirat (személyi igazolvány, munkakönyv, munkaügyi nyilvántartás stb.) alapján a vizsgaszervező vezetője pótbizonyítványt állít ki. A pótbizonyítványban azokat az adatokat lehet feltüntetni, amelyek a kiállítás alapjául szolgáló közokiratból megállapíthatók. *[20/2007. (V. 21.) SZMM rendelet 32. § (8); 26/2001. (VII. 27.) OM rendelet 37. § (7)]*

**2010.01.29. és 2012.01.01 közötti időszakban** a nyilvántartás alapján az elveszett, ellopott, megrongálódott vagy megsemmisült bizonyítványról bizonyítványmásodlatot állít ki kérelemre az Állami Szakképzési és Felnőttképzési Hivatal. *[1993. évi LXXVI. törvény 6. § (3)-(5)]*

**2012. január 1-ét követően** az elveszett, ellopott, megrongálódott vagy megsemmisült bizonyítványról bizonyítványmásodlatot állít ki kérelemre az állami szakképzési és felnőttképzési szerv. [*2011. évi CLXXXVII. törvény 74. § (5)*]

Az illetékekről szóló 1990. évi XCIII. törvény mellékletének VIII. pontja értelmében az iskolai bizonyítvány továbbá a tanfolyami bizonyítvány másolatának, másodlatának kiállításáért 2000 forint illetéket kell fizetni.

**Névváltozás esetén** a volt tanuló kérelmére, az engedélyező okirat alapján a megváltozott nevet a törzslapra be kell jegyezni, és az eredeti iskolai bizonyítványról – beleértve az érettségi vizsgáról és a szakmai vizsgáról kiállított bizonyítványt is – bizonyítványmásodlatot kell kiadni. Az eredeti bizonyítványt meg kell semmisíteni, vagy – ha tulajdonosa kéri – az „ÉRVÉNYTELEN” felirattal vagy iratlyukasztóval történő kilyukasztással érvényteleníteni kell, és vissza kell adni a tulajdonosának. *[20/2012. (VIII. 31.) EMMI rendelet 113. § (2)]*

**A szakképesítő bizonyítványmásodlat kiadásának folyamata az NSZFH-nál**

A bizonyítványmásodlat kiállításához egy kérelemre (innen tölthető le) van szükség, melyet értelemszerűen kitöltve, postai úton az NSZFH Törzslapnyilvántartás 1428 Budapest, Pf. 28. címre kell elküldeni.

A hatósági eljárás 2000 forintos illeték kötelezettségét a kérelem benyújtásakor illetékbélyeggel, vagy utalással is teljesíthetik.

A kiállított bizonyítványmásodlatot a kérelemben szereplő névre és címre továbbítjuk tértivevénnyel.

Amennyiben további szakmai kérdései lennének, a 06-1-431-65-65-ös telefonszámon vagy a torzslapnyilvantarto@lab.hu email-címen érdeklődhet.

**Az illetékfizetés módja**

Az illetékekről szóló 1990. évi XCIII. törvény 73.§(1)A közigazgatási hatósági eljárási illetéket

* az eljárás megindításakor az eljárást kezdeményező iraton illetékbélyeggel vagy
* a „törzslapnyilvántartás” szó feltüntetése mellett banki átutalással is megfizetheti.

Nemzeti Szakképzési és Felnőttképzési Hivatal, Vizsgaközpont

1085 Budapest, Baross u. 52.

vizsgakozpont@nive.hu

+36 1 477 5659

Forrás: nive.hu